b'\n_START_ARTICLE_\nJoaquim Trias i Pujol\n_START_SECTION_\nBiografia\n_START_PARAGRAPH_\nEn aquests anys naixia la cirurgia contempor\xc3\xa0nia, gr\xc3\xa0cies a l\'anest\xc3\xa8sia i a les idees de Lister sobre l\'antis\xc3\xa8psia (i m\xc3\xa9s tard encara les de l\'as\xc3\xa8psia), i s\'introdu\xc3\xafa a casa nostra de la m\xc3\xa0 de Salvador Cardenal i de Miquel Fargas, que s\'atreviren amb les primeres laparotomies del pa\xc3\xads._NEWLINE_Joaquim obtingu\xc3\xa9 la llicenciatura l\'any 1910 i, acabada la carrera de Medicina i la de Farm\xc3\xa0cia fa el doctorat a Madrid l\'any 1911. Aquell mateix any es fa metge militar i, com a capit\xc3\xa0 en la guerra del Marroc, adquireix experi\xc3\xa8ncia en cirurgia de guerra. El 1916 torna i guanya la c\xc3\xa0tedra d\'Anatomia Topogr\xc3\xa0fica i Operacions de Granada. I l\'any 1920, despr\xc3\xa9s de Saragossa, \xc3\xa9s traslladat a Barcelona, on ja ser\xc3\xa0 catedr\xc3\xa0tic de Patologia Quir\xc3\xbargica en el recent Hospital Cl\xc3\xadnic. Tant en les lli\xc3\xa7ons com en les publicacions demostr\xc3\xa0 un especial inter\xc3\xa8s per explicar-se i explicar les bases de la cirurgia, sobretot l\'anatomia quir\xc3\xbargica i la fisiopatologia._NEWLINE_Joaquim tenia una capacitat d\'an\xc3\xa0lisi dirigida sobretot a la comprensi\xc3\xb3, tant dels fen\xc3\xb2mens cient\xc3\xadfics com de les persones. Amb el seu germ\xc3\xa0 Antoni tenia moltes coses en com\xc3\xba: un sentit cr\xc3\xadtic despert; un gust per la uni\xc3\xb3 d\'intel\xc2\xb7lig\xc3\xa8ncia i bondat; una passi\xc3\xb3 pel cultiu de l\'art de la conversa; un humor saludable; i una digna impertorbabilitat demostrada en moments bons i adversos._NEWLINE_En cirurgia tamb\xc3\xa9 tenien una actitud similar. Abandonant l\'h\xc3\xa0bit general de la rapidesa, optaren per una cirurgia m\xc3\xa9s meticulosa (per exemple en l\'hemost\xc3\xa0sia i la manipulaci\xc3\xb3) que mostr\xc3\xa0 aviat la seva superioritat. Amb paraules de Joaquim: "l\'\xc3\xa8xit del cirurgi\xc3\xa0, depenia m\xc3\xa9s de ser respectu\xc3\xb3s que no de ser brillant". Aquest tret definitori va fer que es parl\xc3\xa9s d\'una sola escola quir\xc3\xbargica, i a m\xc3\xa9s, d\'ella sorgiren aviat iniciatives fonamentals. _NEWLINE_Amb la mirada posada en les urg\xc3\xa8ncies com a necessitat ciutadana, volgu\xc3\xa9 millorar la pr\xc3\xa0ctica de la traumatologia, feta per cirurgians amb for\xc3\xa7a confusi\xc3\xb3 de criteris. Viatj\xc3\xa0 a Viena a veure Buhler, amb Jimeno Vidal, i en tornar organitz\xc3\xa0 un servei d\'urg\xc3\xa8ncies reconegut arreu i un dispensari especialitzat. \xc3\x89s l\xc3\xb2gic que fos el primer president de la Sociedad Espa\xc3\xb1ola de Cirug\xc3\xada Ortop\xc3\xa9dica y Traumatolog\xc3\xada. A m\xc3\xa9s, l\'experi\xc3\xa8ncia d\'aquesta escola del Cl\xc3\xadnic tingu\xc3\xa9 despr\xc3\xa9s una influ\xc3\xa8ncia primordial en el bon tractament de molts ferits; perqu\xc3\xa8 la idea de tractar les fractures obertes com si fossin ja osteomielitis, amb cura oclusiva d\'Orr, va ser adaptada pels cirurgians de l\'ex\xc3\xa8rcit republic\xc3\xa0. I, sistematitzada i donada a con\xc3\xa8ixer despr\xc3\xa9s per Josep Trueta, obtingu\xc3\xa9 un reconeixement ampli durant la segona guerra mundial. Els germans Trias i Pujol, juntament amb Corach\xc3\xa1n i Ribas, fundaren la Revista de Cirurgia de Barcelona i el Butllet\xc3\xad de la Societat de Cirurgia per acollir-hi un debat cient\xc3\xadfic, i potenciaren l\'Acad\xc3\xa8mia de Ci\xc3\xa8ncies M\xc3\xa8diques, de la qual foren presidents (Joaquim Trias en fou president des del 1928 al 1930)._NEWLINE_Una aportaci\xc3\xb3 fonamental la van fer en una experi\xc3\xa8ncia de reforma universit\xc3\xa0ria que encara avui \xc3\xa9s motiu d\'estudi i d\'admiraci\xc3\xb3: la primera Universitat Aut\xc3\xb2noma. Joaquim, des del seu lloc de Deg\xc3\xa0 (que ocup\xc3\xa0 durant nou anys), i amb August Pi Sunyer, va ajudar a reconvertir la Facultat de Medicina. Obriren les portes a homes eminents que n\'havien quedat al marge: Puig Sureda, Emili Mira, Llu\xc3\xads Say\xc3\xa9, Ribas i Ribas, Manuel Corach\xc3\xa1n, Jacint Ravent\xc3\xb3s, Ignasi Barraquer i d\'altres, i a la majoria de centres (Sant Pau, Sagrat Cor). S\'introdu\xc3\xad la contractaci\xc3\xb3 de professors, els ex\xc3\xa0mens i classes per grups d\'assignatures, la prioritzaci\xc3\xb3 de l\'ensenyament pr\xc3\xa0ctic, l\'acc\xc3\xa9s d\'alumnes al claustre, biling\xc3\xbcisme, el debat obert. Era un cam\xc3\xad engrescador que aviat apuj\xc3\xa0 el nivell docent i, seguint un model m\xc3\xa9s anglosax\xc3\xb3, endeg\xc3\xa0 una rica simbiosi entre universitat i societat._NEWLINE_Per\xc3\xb2 amb el seu germ\xc3\xa0 Antoni form\xc3\xa0 part del gran \xc3\xa8xode intel\xc2\xb7lectual que segu\xc3\xad la p\xc3\xa8rdua de la guerra civil espanyola pel b\xc3\xa0ndol republic\xc3\xa0. Joaquim s\'exili\xc3\xa0 amb 51 anys a Fran\xc3\xa7a, on continu\xc3\xa0 operant fins que les tropes alemanyes n\'ocuparen tot el territori. Aleshores s\'exili\xc3\xa0 a Andorra, on organitz\xc3\xa0 la primera sala d\'operacions a casa seva mateix. Torn\xc3\xa0 a Espanya el 1947 malgrat haver-li\'n arrabassat la c\xc3\xa0tedra i el servei. L\'any 1948 an\xc3\xa0 a la pres\xc3\xb3 per negar-se a transgredir el secret professional d\'un malalt seu, i no en sort\xc3\xad fins que el clamor d\'una campanya europea el pos\xc3\xa0 com a exemple de valor c\xc3\xadvic i d\'integritat moral. El 1954 el contractaren per la c\xc3\xa0tedra de cirurgia de Mendoza, a l\'Argentina, on retrob\xc3\xa0 l\'enyorada vida universit\xc3\xa0ria._NEWLINE_Joaquim, despr\xc3\xa9s d\'una vellesa jovial, amb passejades pels estimats turons de Canyet i de la Conreria, mor\xc3\xad a Barcelona el 1964._NEWLINE_En honor a ell i el seu germ\xc3\xa0 Antoni el principal centre hospitalari de Badalona porta el nom d\'Hospital Germans Trias i Pujol.'